# śrī-gaura-govindārcana-paddhatiḥ

(bhāgavata-paramahaṁsa-śrī-siddha-kṛṣṇa-dāsa-tāta-pāda-kṛtā)

śrī-kṛṣṇa-caitanyāya namaḥ

śrī-rādhā-kṛṣṇābhyāṁ namaḥ |

nityānandādvaita-caitanyam ekaṁ

tattvaṁ nityālaṅkṛta-brahma-sūtram |

nityair bhaktair nityayā bhakti-devyā

bhātaṁ nitye dhāmni nityaṁ bhajāmaḥ ||1||

nityaiśvaryo nitya-nānā-viśeṣo

nitya-śrīko nitya-bhṛtya-prasaṅgaḥ |

nityopāstir nitya-loko’vatu tvāṁ

nityādvaita-brahma-rūpo’pi kṛṣṇaḥ ||2||

vāñchā-kalpa-tarubhyaś ca kṛpā-sindhubhya eva ca |

patitānāṁ pāvanebhyo vaiṣṇavebhyo namo namaḥ ||3||

ādau **śrī-kṛṣṇa-svarūpaṁ** nirūpyate –

śrī-kṛṣṇas tu svayaṁ rūpo bhedāḥ sarve tato’khilāḥ |

prādurbhūtās tataḥ kṛṣṇa upāsyeṣu varaḥ smṛtaḥ ||4||

yathā (padyāvalī 6)—

ambhobhiḥ sthalatāṁ sthalaṁ jaladhitāṁ dhūlīlavaḥ śailatāṁ

śailī mṛt-kaṇatāṁ tṛṇaṁ kuliśatāṁ vajraṁ tṛṇa-kṣīṇatām |

vahniḥ śītalatāṁ himaṁ vahanatām āyāti yasyecchayā

līlā-durlalitādbhuta-vyasaninaṁ kṛṣṇāya tasmai namaḥ ||5||

tad yathā rāga-vartma-candrikāyām (2.5)—īśvaro’yam ity anusandhāne sati hṛt-kampa-janaka-saṁbhrameṇa svīya-bhāvasyātiśaithilyaṁ yat pratipādayati, tadaiśvarya-jñānam | yata eva yuvāṁ na naḥ sutau sākṣāt pradhāna-puruṣeśvarau (BhP 10.85.18) ity ādi vasudevoktiḥ |

kṛṣṇe śuddham abhūt prema yat tu nanda-yaśodayoḥ |

tat prema-lakṣaṇaṁ tatra samyag eva nirūpitam ||7||

īśvaro’yam ity anusandhāne’pi hṛt-kampa-janaka-sambhrama-gandhasyānudgamāt svīya-bhāvasyātisthairyaṁ yat pratipādayati, tan mādhurya-jñānam | yathā – vandinas tam upadeva-gaṇā ye; vādya-gīta-balibhiḥ parivavruḥ [BhP 10.35.21] iti vadyamāna-caraṇaḥ pathi vṛddhaiḥ [BhP 10.35.22] iti yugala-gītoktiḥ goṣṭhaṁ prati gavānayana-samaye brahmendra-nāradādi-kṛtasya śrī-kṛṣṇa-stuti-gīta-vādya-pūjopahāra-pradāna-pūrvaka-caraṇa-vandanasya dṛṣṭatve’pi śrīdāma-subalādīnāṁ sakhya-bhāvasyāśaithilyam | tasya tasya śrutatve’pi vrajābalānāṁ madhura-bhāvasyāśaithilyam | tathaiva vraja-rāja-kṛta-tad-āśvāsana-vākyair vrajeśvaryā api nāsti vātsalya-śaithilya-gandho’pi pratyuta dhanyaivāhaṁ yasyāyaṁ mama putraḥ parameśvara iti manasy abhinandane putra-bhāvasya dārḍhyam eva | yathā prakṛtyā api mātuḥ putrasya pṛthvīśvaratve sati tatra putra-bhāvaḥ sphītatayaivāvabhāti | evaṁ dhanyā eva vayaṁ yeṣāṁ sakhā ca parameśvara iti | yāsāṁ preyān parameśvara iti sakhīnāṁ preyasīnāṁ ca sva-svabhāva-dārḍhyam eva jñeyam |

kiṁ ca, saṁyoge saty aiśvarya-jñānaṁ na samyag avabhāsate, saṁyogasya śaithilyāc candrātapa-tulyatvāt | virahe tv aiśvarya-jñānaṁ saṁyag evāvabhāsate virahasyauṣṇyāt sūryātapa-tulyatvāt | tad api hṛt-kampa-sambhramādarādy-abhāvān naiśvarya-jñānam | yad uktam—

mṛgayur iva kapīndraṁ vivyadhe lubdha-dharmā

striyam akṛta virūpāṁ strī-jitaḥ kāma-yānām |

balim api balim attvāveṣṭayad dhvāṅkṣa-vad yas

tad alam asita-sakhyair dustyajas tat-kathārthaḥ || [BhP 10.47.17]

tatra vrajaukasāṁ govardhana-dhāraṇāt pūrvaṁ kṛṣṇa īśvara iti jñānaṁ nāsīt | govardhana-dhāraṇa-varuṇa-loka-gamanānantaraṁ tu kṛṣṇo’yam īśvara eveti jñāne’py ukta-prakāreṇa śuddhaṁ mādhurya-jñānam eva pūrṇam | varuṇa-vakyenoddhava-vākyena ca sākṣād īśvara-jñānatve’pi yuvāṁ na naḥ sutāv iti vasudeva-vākyavad vrajeśvarasya na me putraḥ kṛṣṇa iti manasy api manāg api noktiḥ śruyate iti | tasmād vraja-sthānāṁ sarvathaiva śuddham eva mādhurya-jñānaṁ pūrṇam | purasthānāṁ tu aiśvarya-jñāna-miśraṁ mādhurya-jñāna-pūrṇam |

aiśvaryaṁ mathurāyāṁ tu kṛṣṇaḥ prakaṭayaty alam |

na mādhuryaṁ tu tatrāsya purāṇeṣv eva niścayaḥ ||9||

aiśvaryaṁ tu nara-līlātvānapekṣitatve, satīśvaratvāviṣkāra eva | yathā mātā-pitarau praty aiśvaryaṁ darśayitvā—

etad vāṁ darśitaṁ rūpaṁ

prāg-janma-smaraṇāya me |

nānyathā mad-bhavaṁ jñānaṁ

martya-liṅgena jāyate ||10|| [BhP 10.3.44]ity uktam iti ||

śrī-kṛṣṇo mathurāyāṁ vai jānāty ātmānam īśvaram |

yathā tatraiva—pure vasudeva-nandanaḥ kṛṣṇo’yam īśvara eva iti |

maheśvaryasya sattve’pi tasyāpy ācchādakaṁ bhṛśam |

sva-mādhuryaṁ vraje kṛṣṇaḥ sadā prakaṭayaty alam ||11||

mādhurya-lakṣaṇaṁ vraje sadā mādhurya-prakaṭanaṁ ca | yathā tatraiva—mahaiśvaryasya mahaiśvaryasya dyotane vādyotane ca nara-līlatvānatikramo mādhuryam. yathā pūtanā prāṇahāritve’pi stana cūṣaṇa lakṣaṇa nara-bāla-līlātvam eva. mahā kaṭhora śakaṭa sphoṭane’py ati sukumāra caraṇa traimāsikyottāna-śāyi bālalī latvam. mahā dīrgha dāmāśakya bandhatve’pi mātṛ bhīti vaiklavyam. brahma baladevādi mohane’pi sarvajñatve’pi vatsacāraṇa līlatvam. tathā aiśvarya sattva eva tasyādyotane dadhi payaś cauryaṁ gopa-strī lāmpaṭyādikam. aiśvarya rahita kevala naralīlatvena maugdhyam eva mādhuryam ity ukteḥ krīḍā capala prākṛta nara-bālakeṣv api maugdhyaṁ, mādhuryam iti tathā na nirvācyam iti |

īśvaratvena jānāti naiva kṛṣṇo vraje svakam |

jānāti svaṁ sa tatraiva sutatvena vrajeśayoḥ ||12||

yathā tatraiva (2.6)—

nanu, nanda-nandanaḥ śrī-kṛṣṇaḥ svam īśvaratvena vraje jānāti na vā? yadi taj jānāti tadā dāma-bandhanādi-līlāyāṁ mātṛ-bhīti-hetukāśru-pātādikaṁ na ghaṭate | tad-ādikam anukaraṇam eveti vyākhyā tu manda-matīnām eva, na tv abhijña-bhaktānām | tathā vyākhyānasyābhijña-sammatatve—

gopy ādade tvayi kṛtāgasi dāma tāvad

yā te daśāśru-kalilāñjana-sambhramākṣam |

vaktraṁ nilīya bhaya-bhāvanayā sthitasya

sa māṁ vimohayati bhīr api yad bibheti || [BhP 1.8.31]

ity uktavatyāṁ kuntyāṁ moho naiva varṇyeta | tathā hi bhīr api yad bibheti ity uktyaiva kuntyā atraiśvarya jñānaṁ vyaktī-bhūtaṁ bhaya-bhāvanayā sthitasya ity antar-bhayasya ca tayā satyatvam evābhimatam. anukaraṇa mātratve jñāte tasyā moho na sambhaved iti jñeyam. yadi ca svamīśvaratvena na jānāti tadā tasya nitya jñānānanda ghanasya nitya jñānāvaraṇaṁ kena kṛtam iti?

tatrocyate—yathā saṁsāra-bandhe nipātya duḥkham evānubhāvayituṁ māyā-vṛttir avidyā jīvānāṁ jñānam āvṛṇoti, yathā ca mahā madhura śrī kṛṣṇa līlā sukham anubhāvayituṁ guṇātītānāṁ śrī kṛṣṇa parivārāṇāṁ vrajeśvaryādīnāṁ jñānaṁ cic chakti-vṛttir yoga-māyaivāvṛṇoti, tathaiva śrī kṛṣṇam ānanda svarūpam apy ānandātiśayam anubhāvayituṁ cic chakti sāra vṛttiḥ premaiva tasya jñānam āvṛṇoti. premṇas tu tat svarūpa-śaktitvāt tena tasya vyāpter na doṣaḥ. yathā hy avidyā sva vṛttyā mamatayā jīvaṁ duḥkhayitum eva badhnāti, yathā daṇḍanīya janasya gātra-bandhanaṁ rajju nigaḍādinā mānanīya janasyāpi gātra-bandhanam anargha sugandha sūkṣma kañcukoṣṇīṣādinā, iti avidyādhīno jīvo duḥkhī, premādhīnaḥ kṛṣṇo’ti sukhī. kṛṣṇasya premāvaraṇa svarūpaḥ sukha viśeṣa bhoga eva mantavyaḥ, yathā bhṛṅgasya kamalako ṣāvaraṇa rūpaḥ | ataevoktaṁ nāpaiṣi nātha hṛdayāmburuhāt svapuṁsām [BhP 3.9.5] iti, praṇaya-rasanayā dhṛtāṅghri-padme [BhP 11.3.55] iti ca | kiṁ ca yathaivāvidyayā svatāratamye jñānāvaraṇa tāratamyāt jīvasya pañca-vidha kleśa tāratamyaṁ vidhīyate, tathaiva premṇāpi sva-tāratamyena jñānaiśvaryādy-āvaraṇa tāratamyāt sva viṣayāśrayayor ananta prakāraṁ sukha tāratamyaṁ vidhīyate iti. tatra kevala premā śrī yaśodādi niāṭhaḥ sva viṣayāśrayau mamatā rasanayā nibadhya paraspara vaśībhūtau vidhāya jñānaiśvaryādikam āvṛtya yathādhikaṁ sukhayati na tathā devakyādi niṣṭho jñānaiśvarya miśra iti. tasmāt tāsāṁ vrajeśvaryādīnāṁ sannidhau tad vātsalyādi prema mugdhaḥ śrī kṛṣṇaḥ svam īśvaratvena naiva jānāti. yat tu nānā dānava dāvānalādy-utpātāgama kāle tasya sārvajñāṁ dṛṣtaṁ tat khalu tat tat premī parijana pālana prayojanikayā līlā-śaktyaiva sphūritaṁ jñeyam | kiṁ ca maugdhya-samaye’pi tasya sādhaka-bhakta-paricaryādi-grahaṇe sārvajñyam acintya-śakti-siddham iti prāk pratipāditam iti |

yathā brahma-saṁhitāyām (5.48)—

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi ||

ṭīkāyām—ānandeti brahmaṇaḥ stutiḥ | śrī-kṛṣṇasya yat sac-cid-ānanda-svarūpatvaṁ tatra ye ānanda-cin-mayā ānandānubhava-mayā rasās taiḥ pratibhāvitābhis tataḥ pṛthaktvenāvirbhāvitābhiḥ | hlādinī sandinī saṁvit tvayy ekā guṇa-saṁśraye iti vaiṣṇavāt | yad vā, ānanda-cin-mayair aprākṛtaiḥ prema-rūpair ity arthaḥ | rasaiḥ śṛṅgāraiḥ pratibhāvitābhiḥ | ādau tābhir bhāvitaḥ paścāt tā api svena bhāvitā bhāva-yuktī-kṛtā iti parampara-bhāva-niṣṭhatvaṁ prati-śabda-balād vyākhyātam | nija-svarūpatayābhiḥ svarūpa-bhūtābhiḥ śaktibhir ity arthaḥ | parāsya śaktir bahudhaiva śrūyate svābhāvikī jñāna-bala-kriyā ca [śvet.u. 6.8] iti śruteḥ | viṣṇu-śaktiḥ parā proktā iti, hlādinī sandhinī ity ādi viṣṇu-purāṇāc ca |

kalābhiḥ iti karaṇa-padaṁ śṛṅgāropayoginībhiś catuḥṣaṣṭi-kalābhir nivasati nirantaraṁ vihartum ity arthaḥ | akhilātma-bhūto’khaṇḍa-paramātmākāraḥ san goloke mah¸a-vaikuṇṭhoparitane kṛṣṇa-loke tathā prapañcāntarvarti-bhūloka-sthe gokule’khilānāṁ sarveṣām ātma-bhūto jīvanībhūto mānuṣākāra ity arthaḥ | goloka-śabdasya ubhayatraiva pravṛtti-darśanāt | yad uktaṁ brahma-saṁhitāyāṁ—goloka‑nāmni nija‑dhāmni tale ca tasya

devi maheśa‑hari‑dhāmasu ity ādi |

tathā hari-vaṁśe goloka-śabda iti krameṇa jñeyam—

gavām eva tu yo loko durāroho hi sā gatiḥ ||

sa tu lokas tvayā kṛṣṇa sīdamānaḥ kṛtātmanā |

dhṛto dhṛtimatā vīra nighantopdadravān gavām || [HV 2.19.29-35] iti |

rakṣita iti śeṣaḥ | goloka-śabdasyobhaya-vācitve’pi durāroho hi sā gatiḥ ity anena golokasyotkarṣaḥ sūcitaḥ | goloka eva iti eva-kāro vaikuṇṭhāntara-vyavartakaḥ |

atha prapañcāgocara-līlāspadasya vṛndāvana-prakāśasya nityatve pramāṇāni darśyate | yathā rudra-yāmale –

vīthyāṁ vīthyāṁ nivāso’dhara-madhu-suvacas tatra santānakānām

eke rākendu-koṭyā upaviśada-kāras teṣu caike kamante |

rāme rātrer virāme samudita-tapana-dyoti-sindhūpameyā

ratnāṅgānāṁ survarṇācita-mukura-rucas tebhya eke drumendrāḥ ||15||

yat kusumaṁ yadā mṛgyaṁ yat phalaṁ ca varānane |

ta tad eva prasūyante vṛndāvana-sura-drumāḥ ||16||

arthaś ca— he adhara-madhu-suvacaḥ ! adhara-madhu-tulyāni suvacāṁsi yasyās tathābhūte gauri ! tatra śrī-vṛndāvane ratnāṅgānāṁ santānakānāṁ madhye eke drumendrā rākendu-koṭyā upaviśada-karāḥ | he rāme ! teṣu ca santānakeṣu eke rātrer virāme samudita-tapana-dyoti-sindhūpameyā kamante virājante | tebhyas tān apy atikramya eke kamante | kathambhūtāḥ ? suvarṇācita-mukura-ruca iti | tatra ca yadā yat kusumaṁ mṛgyaṁ bhavati, phalaṁ vā tad eva vṛndāvana-sura-drumā eva prasūyante | evaṁ nārada-pañcarātre ca śruti-vidyā-saṁvāde—

aho vṛndāvanaṁ tatra keli-vṛndāvanāni ca |

vṛkṣāḥ kalpa-drumāś caiva cintāmaṇi-mayī sthalī ||17||

krīḍā-vihaṅga-lakṣaṁ ca surabhīnām anekaśaḥ |

nānā-citra-vicitra-śrī-rāmsa-maṇḍala-bhūmayaḥ ||18||

keli-kuñja-nikuñjāni nānā-saukhya-sthalāni ca |

prācīra-cchatra-ratnāni kalāḥ śeṣasya bhānty aho ||19||

yac-chiro-ratna-vṛndānāma-tulya-dyuti-vaibhavam |

brahmaiva rājate tatra rūpaṁ ko vaktum arhati ||20|| iti |

evaṁ ca prapañcāprapañca-gocarayor api līlayoḥ saviśeṣayor eva nityatvaṁ vyavasthāpitam iti |

vayaso dvividhatve’pi sarva-bhakti-rasāśrayaḥ |

dharmī kiśora evātra nitya-nānā-vilāsavān ||21|| (Brs 2.1.63)

sarva-sal-lakṣaṇānvito yathā śrī-hari-bhakti-rasāmṛta-sindhau (2.1.47-49)—

tanau guṇottham aṅkottham iti sal-lakṣaṇaṁ dvidhā |

tatra guṇottham –

guṇotthaṁ syād guṇair yogo raktatā-tuṅgatādibhiḥ ||22||

yathā—

rāgaḥ saptasu hanta ṣaṭsv api śiśor aṅgeṣv alaṁ tuṅgatā

visāras triṣu kharvatā triṣu tathā gambhīratā ca triṣu |

dairghyaṁ pañcasu kiṁ ca pañcasu sakhe samprekṣyate sūkṣmatā

dvātriṁśad-vara-lakṣaṇaḥ katham asau gopeṣu sambhāvyate ||23||

asyārthaḥ—rāga iti śrīmad-vrajeśvaraṁ prati kasyacit savayaso gopasya vākyam idam | saptasu—netrānta-pāda-kara-tala-tālv-adharoṣṭha-jihvā-nakheṣu | ṣaṭsu—vakṣaḥ-skandha-nakha-nāsā-kaṭi-mukheṣu | triṣu—kaṭi-lalāṭa-vakṣaḥsu | kecit kaṭi-sthāne śiraḥ paṭhanti | punas triṣu—grīvā-jaṅghā-mehaneṣu | punaḥ pañcasu—tvak-keśāṅguli-parva-danta-romasu | tathā tathaiva mahā-puruṣa-lakṣaṇe sāmudrika-prasiddheḥ | dvātriṁśad-varāṇi tat-tal-lakṣaṇebhyo gopebhyo’nyebhyo’pi śreṣṭhāni lakṣaṇāni yasya sa gopeṣu katham iti bhagavad-avatārādiṣv apy etādṛśatvāśravaṇād iti bhāvaḥ iti |

**aṅkottham** –

rekhāmayaṁ rathāṅgādi syād aṅkotthaṁ karādiṣu ||24||

yathā śrī-govinda-līlāmṛte—

śaṅkhārdhendu-yavāṅkuśair ari-gadā-cchatra-dhvaja-svastikair

yūpābjāsi-halair dhanuḥ-pavi-ghaṭaiḥ śrī-vṛkṣa-mīneṣubhiḥ |

nandy-āvarta-cayais tathāṅguli-gatai rekhā-mayair lakṣaṇair

bhātaḥ śrī-puruṣottamatva-gamakair jānīhi rekhāṅkitaiḥ ||25||

cakrārdhendu-yavāṣṭakoṇakalasaiś chatra-trikoṇāmbaraiś

cāpa-svastika-vajra-goṣpada-darair mīnordhva-rekhāṅkuśaiḥ |

ambhoja-dhvaja-pañcajāmba-phalaiḥ sal-lakṣaṇair aṅkitaṁ

jīyāc chrī-puruṣottamatva-gamakaiḥ śrī-kṛṣṇa-pāda-dvayam ||26|| iti |

yathā śrī-rūpa-cintāmaṇau—

candrārdhaṁ kalasaṁ trikoṇa-dhanuṣi khaṁ goṣpadaṁ proṣṭhikāṁ

śaṅkhaṁ savya-pade’tha dakṣiṇa-pade koṇāṣṭakaṁ svastikam |

cakraṁ cchatra-yavāṅkuśaṁ dhvaja-pavi-jambūrdhva-rekhāmbujaṁ

bibhrāṇaṁ harim ūnaviṁśati-mahā-lakṣmārcitāṅghriṁ bhaje ||27|| iti |

dhvajādīnāṁ dhāraṇa-sthānaṁ prayojanaṁ coktaṁ skānde—

dakṣiṇasya pado’ṅguṣṭha-mūle cakraṁ bibharty ajaḥ |

tatra namra-janasyāri-ṣaḍ-varga-cchedanāya saḥ ||28||

madhyamāṅguli-mūle tu dhatte kamalam acyutaḥ |

dhyātṛ-citta-dvirephāṇāṁ lobhanāyātiśobhanaḥ ||29||

padmasyādho dhvajaṁ dhatte sarvānartha-jaya-dhvajam |

kaniṣṭhā-mūlato vajraṁ bhakta-pāp¸adri-bhedanam ||30||

pārṣṇi-madhye’ṅkuśaṁ bhakti-cittebha-vaśa-kāraṇam |

bhoga-sampan-mayaṁ dhatte yavam aṅguṣṭha-parvaṇi |

vajraṁ vai dakṣiṇe pārśve aṅkuśo vai tad-agrataḥ ||31|| iti |

tatraiva skānde kṛṣṇam adhikṛtyoktatvāt kaniṣṭhā-mūle’ṅkuśas tat-tale vajram ity āhuḥ sāmpradāyikāḥ | pārṣṇāv aṅkuśas tu nārāyaṇāder jñeyaḥ | tad eva cakra-dhvaja-kalasa-vajrāṅkuśa-yavā iti ṣaṭ-cihnāni kṛṣṇasya dakṣiṇa-caraṇe’nyāny api cihnāni vaiṣṇava-toṣaṇīṁ dṛṣṭvā likhyante--aṅguṣṭha

atha dhīra-lalita-nāyako yathā śrī-bhakti-rasāmṛta-sindhau (2.1.230)—

vidagdho nava-tāruṇyaḥ parihāsa-viśāradaḥ |

niścinto dhīra-lalitaḥ syāt prāyaḥ preyasī-vaśaḥ ||32||

yathā --

vācā sūcita-śarvarī-rati-kalā-prāgalbhyayā rādhikāṁ

vrīḍā-kuñcita-locanāṁ viracayann agre sakhīnām asau |

tad-vakṣo-ruha-citra-keli-makarī-pāṇḍitya-pāraṁ gataḥ

kaiśoraṁ saphalī-karoti kalayan kuñje vihāraṁ hariḥ ||33||

atha śeṣa-kaiśoram (brs 2.1.327-375)—

pūrvato’py adhikotkarṣaṁ bāḍham aṅgāni bibhrati |

tri-vali-vyaktir ity ādyaṁ kaiśore carame sati ||34||

yathā –

marakata-girer gaṇḍa-grāva-prabhā-hara-rakṣasaṁ

śata-makha-maṇi-stambhārambha-pramāthi-bhuja-dvayam |

tanu-taraṇijā-vīci-cchāyā-viḍambi-bali-trayaṁ

madana-kadalī-sādhiṣṭhoruṁ smarāmy asurāntakam ||35||

**tan-mādhuryaṁ**, yathā –

daśārdha-śara-mādhurī-damana-dakṣayāṅga-śriyā

vidhūnita-vadhū-dhṛtiṁ varakalā-vilāsāspadam |

dṛg-añcala-camatkṛti-kṣapita-khañjarīṭa-dyutiṁ

sphurat-taruṇimodgamaṁ taruṇi paśya pītāmbaram ||36||

idam eva hareḥ prājñair nava-yauvanam ucyate |

atra gokula-devīnāṁ bhāva-sarvasva-śālitā |

abhūta-pūrva-kandarpa-tantra-līlotsavādayaḥ ||37||

yathā –

kāntābhiḥ kalahāyate kvacid ayaṁ kandarpa-lekhān kvacit

kīrair arpayati kvacid vitanute krīḍābhisārodyamam |

sakhyā bhedayati kvacit smara-kalā-ṣāḍguṇyavān īhate

sandhiṁ kvāpy anuśāsti kuñja-nṛpatiḥ śṛṅgāra-rājyottamam ||38||

**tan-mohanatā**, yathā –

karṇākarṇi sakhī-janena vijane dūtī-stuti-prakriyā

patyur vañcana-cāturī guṇanikā kuṇḍa-prayāṇ niśi |

vādhiryaṁ guru-vāci veṇu-virutāv utkarṇateti vratān

kaiśoreṇa tavādya kṛṣṇa guruṇā gaurī-gaṇaḥ paṭhyate ||39||

netuḥ svarūpam evoktaṁ kaiśoram iha yadyapi |

nānākṛti-prakaṭanāt tathāpy uddīpanaṁ matam ||40||

bālye’pi nava-tāruṇya-prākaṭyaṁ kvacit |

tan nātirasa-vāhitvān na rasajñair udāhṛtam ||41||

atha **saundaryam –**

bhavet saundaryam aṅgānāṁ sanniveśo yathocitam ||42||

yathā –

mukhaṁ te dīrghākṣaṁ marakata-taṭī-pīvaram uro

bhuja-dvandvaṁ stambha-dyuti-suvalitaṁ pārśva-yugalam |

parikṣīṇo madhyaḥ prathima-laharī-hāri jaghanaṁ

na kasyāḥ kaṁsāre harati hṛdayaṁ paṅkaja-dṛśaḥ ||43||

atha **rūpam –**

vibhūṣaṇaṁ vibhūṣyaṁ syād yena tad rūpam ucyate ||44||

yathā –

kṛṣṇasya maṇḍana-tatir maṇi-kuṇḍalādyā

nītāṅga-saṅgatim alaṅkṛtaye varāṅgi |

śaktā babhūva na manāg api tad-vidhāne

sā pratyuta svayam analpam alaṅkṛtāsīt ||45||

atha **mṛdutā –**

mṛdutā komalasyāpi saṁsparśāsahatocyate ||46||

yathā –

ahaha navāmbuda-kānter amuṣya sukumāratā kumārasya |

api nava-pallava-saṅgād aṅgāny aparajya śīryanti ||47||

ye nāyaka-prakaraṇe vācikā mānasās tathā |

guṇāḥ proktānta evātra jñeyā uddīpanā budhaḥ ||48||

**ceṣṭā –**

ceṣṭā rāsādi-līlāḥ syus tathā duṣṭa-vadhādayaḥ ||49||

tatra **rāso**, yathā –

nṛtyad-gopa-nitambinī-kṛta-parīrambhasya rambhādibhir

gīrvāṇībhir anaṅga-raṅga-vivaśaṁ sandṛśyamāna-śriyaḥ |

krīḍā-tāṇḍava-paṇḍitasya paritaḥ śrī-puṇḍarīkākṣa te

rāsārambha-rasārthino madhurimā cetāṁsi naḥ karṣati ||50||

atha **prasādhanam --**

kathitaṁ vasanākalpa-maṇḍanādyaṁ prasādhanam ||51||

tatra **vasanam –**

navārka-raśmi-kāśmīra-haritālādi-sannibham |  
yugaṁ catuṣkaṁ bhūyiṣṭhaṁ vasanaṁ tri-vidhaṁ hareḥ ||52||

tatra **yugam –**

paridhānaṁ sa-saṁvyānaṁ yuga-rūpam udīritam ||53||

yathā stavāvalyāṁ mukundāṣṭake (3) –

kanaka-nivaha-śobhānandi pītaṁ nitambe

tad-upari navaraktaṁ vastram itthaṁ dadhānaḥ |

priyam iva kila varṇaṁ rāga-yuktaṁ priyāyāḥ

praṇayatu mama netrābhīṣṭa-pūrtiṁ mukundaḥ ||54||

**catuṣkam –**

catuṣkaṁ kañcukoṣṇīṣa-tunda-bandhāntarīyakam ||55||

yathā –

smerāsyaḥ parihita-pāṭalāmbara-śrīś

channāṅgaḥ puraṭa-rucoru-kañcakena |

uṣṇīṣaṁ dadhad aruṇaṁ dhaṭīṁ ca citrāḥ

kaṁsārir vahati mahotsave mudaṁ naḥ ||56||

**bhūyiṣṭham –**

khaṇḍitākhaṇḍitaṁ bhūri naṭa-veśa-kriyocitam |

aneka-varṇaṁ vasanaṁ bhūyiṣṭhaṁ kathitaṁ budhaiḥ ||57||

yathā –

akhaṇḍita-vikhaṇḍitaiḥ sita-piśaṅga-nīlāruṇaiḥ

paṭaiḥ kṛta-yathocita-prakaṭa-sanniveśojjvalaḥ |

ayaṁ karabha-rāṭ-prabhaḥ pracura-raṅga-śṛṅgāritaḥ

karoti karabhoru me ghana-rucir mudaṁ mādhavaḥ ||58||

atha **ākalpaḥ –**

keśa-bandhanam ālepo mālā-citra-viśeṣakaḥ |

tāmbūla-keli-padmādir ākalpaḥ parikīrtitaḥ ||59||

**jūṭaḥ**—

syāj jūṭaḥ kavarī cūḍā veṇī ca kaca-bandhanam |

pāṇḍuraḥ karburaḥ pīta ity ālepas tridhā mataḥ ||60||

**mālā**—

mālā tridhā vaijayantī ratna-mālā vana-srajaḥ |

ṭīkā | vaijayantī pañca-varṇa-mayī, jānu-paryanta-lambitā ca | vana-mālā patra-puṣpa-mayī pāda-paryanta-lambitā ca |

asyā vaikakṣakāpīḍa-prālambādyā bhidā matāḥ ||61||

makarī-patra-bhaṅgāḍhyaṁ citraṁ pīta-sitāruṇam |

tathā viśeṣako’pi syād anyad ūhyaṁ svayaṁ budhaiḥ ||62||

yathā –

tāmbūla-sphurad-ānanendur amalaṁ dhaṁmillam ullāsayan

bhakti-ccheda-lasat-sughṛṣṭa-ghusṛṇālepa-śriyā peśalaḥ |

tuṅgoraḥ-sthala-piṅgala-srag alika-bhrājiṣṇu-patrāṅguliḥ

śyāmāṅga-dyutir adya me sakhi dṛśor dugdhe mudaṁ mādhavaḥ ||63||

atha **maṇḍanam –**

kirīṭaṁ kuṇḍale hāraś catuṣkī valayormayaḥ |

keyūra-nūpurādyaṁ ca ratna-maṇḍanam ucyate ||64||

yathā –

kāñcī citrā mukuṭam atulaṁ kuṇḍale hāri-hīre

hāras tāro valayam amalaṁ candrā-cāruś catuṣkī |

ramyā cormir madhurima-pūre nūpure cety aghārer

aṅgair evābharaṇa-paṭalī bhūṣitā dogdhi bhūṣām ||65||

kusumādi-kṛtaṁ cedaṁ vanya-maṇḍanam īritam |

dhātu-kḷptaṁ tilakaṁ patra-bhaṅga-latādikam ||66||

atha **smitaṁ**, yathā kṛṣṇa-karṇāmṛte (99) --

akhaṇḍa-nirvāṇa-rasa-pravāhair

vikhaṇḍitāśeṣa-rasāntarāṇi |

ayantritodvānta-sudhārṇavāni

jayanti śītāni tava smitāni ||67||

atha **aṅga-saurabhaṁ**, yathā –

parimala-sarid eṣā yad vahantī samantāt

pulakayati vapur naḥ kāpy apūrvā munīnām |

madhu-ripur uparāge tad-vinodāya manye

kuru-bhuvam anavadyāmoda-sindhur viveśa ||68||

atha **vaṁśaḥ** –

dhyānaṁ balāt paramahaṁsa-kulasya bhindan

nindan sudhā-madhurimāṇam adhīra-dharmā |

kandarpa-śāsana-dhurāṁ muhur eṣa śaṁsan

vaṁśī-dhvanir jayati kaṁsa-nisūdanasya ||69||

eṣa tridhā bhaved veṇu-muralī-vaṁśikety api ||70||

tatra **veṇuḥ –**

pārikākhyo bhaved veṇur dvādaśāṅguler dairghya-bhāk ||71||

**muralī –**

hasta-dvayam itāyāmā mukha-randhra-samanvitā |

catuḥ-svara-cchidra-yuktā muralī cāru-nādinā ||72||

**vaṁśī –**

ardhāṅgulāntaronmānaṁ tārādi-vivarāṣṭakam |

tataḥ sārdhāṅgulād yatra mukha-randhraṁ tathāṅgulam ||73||

śiro vedāṅgulaṁ pucchaṁ try-aṅgulaṁ sā tu vaṁśikā |

nava-randhrā smṛtā sapta-daśāṅgula-mitā budhaiḥ ||74||

daśāṅgulāntarā syāc cet sā tāra-mukha-randhrayoḥ |

mahānandeti vyākhyātā tathā saṁmohinīti ca ||75||

bhavet sūryāntarā sā cet tata ākarṣiṇī matā |

ānandinī tadā vaṁśī bhaved indrāntarā yadi ||76||

gopānāṁ vallabhā seyaṁ vaṁśulīti ca viśrutā |

kramān maṇimayī haimī vaiṇavīti tridhā ca sā ||77||

atha **śṛṅgam –**

śṛṅgaṁ tu gavalaṁ hema-nibaddhāgrima-paścimam |

ratna-jāla-sphuran-madhyaṁ mandra-ghoṣābhidhaṁ smṛtam ||78||

yathā –

tārāvalī veṇu-bhujaṅgamena

tārāvalīlā-garalena daṣṭā |

viṣāṇikā-nāda-payo nipīya

viṣāṇi kāmaṁ dvi-guṇī-cakāra ||79||

atha **nūpuraṁ**, yathā –

agha-mardanasya sakhi nūpura-dhvaniṁ

niśamayya sambhṛta-gabhīra-sambhramā |

aham īkṣaṇottaralitāpi nābhavaṁ

bahir adya hanta guravaḥ puraḥ sthitāḥ ||80||

athāsya **dāsāḥ** (brs 3.2.16-18)

dāsās tu praśritās tasya nideśa-vaśa-vartiṇaḥ |

viśvastāḥ prabhutā-jñāna-vinamrita-dhiyaś ca te ||81||

caturdhāmī adhikṛtāśrita-pāriṣad-ānurāgāḥ ||82||

atha **anugāḥ** (brs 3.2.38)—

sarvadā paricaryāsu prabhor āsakta-cetasaḥ |

purasthāś ca vrajasthāś cety ucyate anugā dvidhā ||83||

atha **vrajasthāḥ** (brs 3.2.41-53)—

raktakaḥ patrakaḥ patrī madhukaṇṭho madhuvrataḥ |

rasāla-suvilāsāś ca premakando marandakaḥ ||84||

ānandaś candrahāsaś ca payodo vakulas tathā |

rasadaḥ śāradādyāś ca vrajasthā anugā matāḥ ||85||

eṣāṁ **rūpaṁ**, yathā –

maṇi-maya-vara-maṇḍanojjvalāṅgān

puraṭa-javā-madhuliṭ-paṭīra-bhāsaḥ |

nija-vapur-anurūpa-divya-vastrān

vraja-pati-nandana-kiṅkarān namāmi ||86||

**sevā**, yathā –

drutaṁ kuru pariṣkṛtaṁ bakula pīta-paṭṭāṁśukaṁ

varair agurubhir jalaṁ racaya vāsitaṁ vārida |

rasāla parikalpayor agalatādalair vīṭikāḥ

parāga-paṭalī gavāṁ diśam arundha paurandarīm ||87||

vrajānugeṣu sarveṣu varīyān raktako mataḥ ||88||

asya **rūpaṁ**, yathā –

ramya-piṅga-paṭam aṅga-rociṣā

kharvitoru-śata-parvikā-rucam |

suṣṭhu goṣṭha-yuvarāja-sevinaṁ

rakta-kaṇṭham anuyāmi raktakam ||89||

**bhaktiḥ**, yathā –

girivara-bhṛti bhartṛ-dārake’smin

vraja-yuvarājatayā gate prasiddhim |

śṛṇu rasada sadā padābhisevā-

paṭṭimaratā ratir uttamā mamāstu ||90||

dhūryo dhīraś ca vīraś ca tridhā pāriṣad-ādikaḥ ||91||

tatra **dhūryaḥ –**

kṛṣṇe’sya preyasī-varge dāsādau ca yathāyatham |

yaḥ prītiṁ tanute bhaktaḥ sa dhūrya iha kīrtyate ||92||

atha **dhīraḥ –**

āśritya preyasīm asya nātisevāparo’pi yaḥ |

tasya prasāda-pātraṁ syān mukhyaṁ dhīraḥ sa ucyate ||93||

yathā –

kam api pṛthag-anuccair nācarāmi prayatnaṁ

yadukula-kamalārka tvat-prasāda-śriye’pi |

samajani nanu devyāḥ pārijātārcitāyāḥ

parijana-nikhilāntaḥ-pātinī me yad-ākhyā ||94||

**atha vīraḥ –**

kṛpāṁ tasya samāśritya prauḍhāṁ nānyam apekṣate |

atulāṁ yo vahana kṛṣṇe prītiṁ vīraḥ sa ucyate ||95||

atha **tad-vayasyāḥ** (brs 3.3.8, 10, 16-17, 21-52)

**rūpa-veṣa-guṇādyais tu samāḥ samyag-ayantritāḥ |**

**viśrambha-sambhṛtātmāno vayasyās tasya kīrtitāḥ ||8||**

**te pura-vraja-sambandhād dvi-vidhāḥ prāya īritāḥ ||10||**

atha **vraja-sambandhinaḥ –**

**kṣaṇādarśanato dīnāḥ sadā saha-vihāriṇaḥ |**

**tad-eka-jīvitāḥ proktā vayasyā vraja-vāsinaḥ |**

**ataḥ sarva-vayasyeṣu pradhānatvaṁ bhajanty amī ||16||**

**eṣāṁ rūpaṁ**, yathā –

balānuja-sadṛg-varo-guṇa-vilāsa-veṣa-śriyaḥ

priyaṅkaraṇa-vallakī-dala-viṣāṇa-veṇv-aṅkitāḥ |

mahendra-maṇi-hāṭaka-sphaṭika-padma-rāga-tviṣaḥ

sadā praṇaya-śālinaḥ sahacarā hareḥ pāntu vaḥ ||17||

**suhṛdaś ca sakhāyaś ca tathā priya-sakhāḥ pare |**

**priya-narma-vayasyāś cety uktā goṣṭhe catur-vidhāḥ ||21||**

tatra **suhṛdaḥ –**

**vātsalya-gandhi-sakhyāṁ tu kiñcit te vayasādhikāḥ |**

**sāyudhās tasya duṣṭebhyaḥ sadā rakṣā-parāyaṇāḥ ||22||**

**subhadra-maṇḍalībhadra-bhadravardhana-gobhaṭāḥ |**

**yakṣendrabhaṭa-bhadrāṅga-vīrabhadrā mahā-guṇāḥ |**

**vijayo balabhadrādyāḥ suhṛdas tasya kīrtitāḥ ||23||**

**eṣāṁ sakhyaṁ**, yathā –

dhunvan dhāvasi maṇḍalāgram amalaṁ tvaṁ maṇḍalībhadra kiṁ

gurvīṁ nārya gadāṁ gṛhāṇa vijaya kṣobhaṁ vṛthā mā kṛthāḥ |

śaktiṁ na kṣipa bhadravardhana puro govardhanaṁ gāhate

garjann eṣa ghano balī na tu balīvardākṛtir dānavaḥ ||24||

**suhṛtsu maṇḍalībhadra-balabhadrau kilottamau ||25||**

atra **maṇḍalībhadrasya rūpam**, yathā --

pāṭala-paṭala-sad-aṅgo lakuṭa-karaḥ śekharī śikhaṇḍena |

dyuti-maṇḍalī-mali-nibhāṁ bhāti dadhan maṇḍalībhadraḥ ||26||

asya **sakhyaṁ**, yathā –

vana-bhramaṇa-kelibhir gurubhir ahni khinnīkṛtaḥ

sukhaṁ svapitu naḥ suhṛd vraja-niśānta-madhye niśi |

ahaṁ śirasi mardanaṁ mṛdu karomi karṇe kathāṁ

tvam asya visṛjann alaṁ subala sakthinī lālaya ||27||

**baladevasya rūpaṁ**, yathā –

gaṇḍāntaḥ-sphurad-eka-kuṇḍalam ali-cchannāvataṁsotpalaṁ

kastūrī-kṛta-citrakaṁ pṛthu-hṛdi bhrājiṣṇu guñjā-srajam |

taṁ vīraṁ śarad-ambuda-dyuti-bharaṁ saṁvīta-kālāmbaraṁ

gambhīra-svanitaṁ pralamba-bhujam ālambe pralamba-dviṣam ||28||

asya **sakhyaṁ**, yathā –

jani-tithir iti putra-prema-saṁvītayāhaṁ

snapayitum iha sadmany ambayā stambhito’smi |

iti subala girā me sandiśa tvaṁ mukundaṁ

phaṇi-pati-hrada-kacche nādya gaccheḥ kadāpi ||29||

atra **sakhāyaḥ –**

**kaniṣṭha-kalpāḥ sakhyena sambandhāḥ prīti-gandhinā |**

**viśāla-vṛṣabhaurjasvi-devaprastha-varūthapāḥ ||30||**

**maranda-kusumāpīḍa-maṇibandha-karandhamāḥ |**

**ity-ādayaḥ sakhāyo’sya sevā-sakhyaika-rāgiṇaḥ ||31||**

**eṣāṁ sakhyaṁ**, yathā –

viśāla visinī-dalaiḥ kalaya bījana-prakriyāṁ

varūthapa vilambitālaka-varūtham utsāraya |

mṛṣā vṛṣabha jalpitaṁ tyaja bhajāṅga-saṁvāhanaṁ

yad-ugra-bhuja-saṅgare gurum agāt klamaṁ naḥ sakhā ||32||

**sarveṣu sakhiṣu śreṣṭho devaprastho’yam īritaḥ ||33||**

**tasya rūpaṁ**, yathā –

bibhrad geṇḍuṁ pāṇḍurodbhāsa-vāsāḥ

pāśā-baddhottuṅga-maulir balīyān |

bandhūkābhaḥ sindhur aspardhi-līlo

devaprasthaḥ kṛṣṇa-pārśvaṁ pratasthe ||34||

**asya sakhyaṁ**, yathā –

śrīdāmnaḥ pṛthulāṁ bhumām abhi śiro vinyasya viśrāmiṇaṁ

dāmnaḥ savya-kareṇa ruddha-hṛdayaṁ śayyā-virājat-tanum |

madhye sundari kandarasya padayoḥ saṁvāhanena priyaṁ

devaprastha itaḥ kṛtī sukhayati premṇā vrajendrātmajam ||35||

atha **priya-sakhāḥ –**

**vayas-tulyāḥ priya-sakhā sakhyaṁ kevalam āśritāḥ |**

**śrīdāmā ca sudāmā ca dāmā ca vasudāmakaḥ ||36||**

**kiṅkiṇi-stokakṛṣṇāṁśu-bhadrasena-vilāsinaḥ |**

**puṇḍarīka-viṭaṅkākṣa-kalabiṅkādayo’py amī ||37||**

**ramayanti priya-sakhāḥ kelibhir vividhaiḥ sadā |**

**niyuddha-daṇḍa-yuddhādi-kautukair api keśavam ||38||**

**eṣāṁ sakhyaṁ**, yathā –

sagadgada-padair hariṁ hasati ko’pi vakroditaiḥ

prasārya bhujayor yugaṁ pulaki kaścid āśliṣyati |

kareṇa calatā dṛśau nibhṛtam etya rundhe paraḥ

kṛśāṅgi sukhayanty amī priya-sakhāḥ sakhāyaṁ tava ||39||

**eṣu priya-vayasyeṣu śrīdāmā pravaro mataḥ ||40||**

**tasya rūpam**, yathā –

vāsaḥ piṅgaṁ bibhrataṁ śṛṅga-pāṇiṁ

baddha-spardhaṁ sauhṛdān mādhavena |

tāmroṣṇīṣaṁ śyāma-dhāmābhirāmaṁ

śrīdāmānaṁ dāma-bhājaṁ bhajāmi ||41||

**sakhyaṁ**, yathā –

tvaṁ naḥ projjhya kaṭhora yāmuna-taṭe kasmād akasmād gato

diṣṭyā dṛṣṭim ito’si hanta niviḍāśleṣaiḥ sakhīn prīṇaya |

brūmaḥ satyam adarśane tava manāk kā dhenavaḥ ke vayaṁ

kiṁ goṣṭhaṁ kim abhīṣṭam ity acirataḥ sarvaṁ viparyasyati ||42||

atha **priya-narma-vayasyāḥ –**

**priya-narma-vayasyās tu pūrvato’py abhito varāḥ |**

**ātyantika-rahasyeṣu yuktā bhāva-viśeṣiṇaḥ |**

**subalārjuna-gandharvās te vasantojjvalādayaḥ ||43||**

**eṣāṁ sakhyaṁ**, yathā –

rādhā-sandeśa-vṛndaṁ kathayati subalaḥ paśya kṛṣṇasya karṇe

śyāmā-kandarpa-lekhaṁ nibhṛtam upaharaty ujjvalaḥ pāṇi-padme |

pālī-tāmbūlam āsye vitarati caturaḥ kokilo mūrdhni dhatte

tārā-dāmeti narma-praṇayi-sahacarās tanvi tanvanti sevām ||44||

**priya-narma-vayasyeṣu prabalau subalārjunau ||45||**

tatra **subalasya rūpaṁ**, yathā –

tanu-ruci-vijita-hiraṇyaṁ hari-dayitaṁ hāriṇaṁ harid-vasanam |

subalaṁ kuvalaya-nayanaṁ naya-nandita-bāndhavaṁ vande ||46||

**asya sakhyaṁ**, yathā –

vayasya-goṣṭhyām akhileṅgiteṣu

viśāradāyām api mādhavasya |

anyair durūhā subalena sārdhaṁ

saṁjñā-mayī kāpi babhūva vārtā ||47||

**ujjvalasya rūpaṁ**, yathā –

aruṇāmbaram uccalekṣaṇaṁ

madhu-puṣpa-balibhiḥ prasādhitam |

hari-nīla-ruciṁ hari-priyaṁ

maṇi-hārojjvalam ujjvalaṁ bhaje ||48||

**asya sakhyaṁ**, yathā –

śaktāsmi mānam avituṁ katham ujjvalo’yaṁ

dūtaḥ sameti sakhi yatra milaty adūre |

sāpatrapāpi kulajāpi pativratāpi

kā vā vṛṣasyati na gopa-vṛṣaṁ kiśorī ||49||

**ujjvalo’yaṁ viśeṣeṇa sadā narmokti-lālasaḥ ||50||**

yathā --

sphurad-atanu-taraṅgāvardhitānalpa-velaḥ

sumadhura-rasa-rūpo durgamāvāra-pāraḥ |

jagati yuvati-jātir nimnagā tvaṁ samudras

tad iyam aghahara tvām eti sarvādhvanaiva ||51||

**eteṣu ke’pi śāstreṣu ke’pi lokeṣu viśrutāḥ ||52||**

atha **guravaḥ –**

**adhikaṁ-manya-bhāvena śikṣā-kāritayāpi ca |**

**lālakatvādināpy atra vibhāvā guravo matāḥ ||8||**

yathā –

bhūry-anugraha-citena cetasā

lālanotkam abhitaḥ kṛpākulam |

gauraveṇa guruṇā jagad-guror

gauravaṁ gaṇam agaṇyam āśraye ||9||

**te tu tasyātra kathitā vraja-rājñī vrajeśvaraḥ |**

**rohiṇī tāś ca vallavyo yāḥ padmaja-hṛtātmajāḥ ||10||**

**devakī tat-sapatnyaś ca kuntī cānakadundubhiḥ |**

**sāndīpani-mukhāś cānye yathā-pūrvam amī varāḥ |**

**vrajeśvarī-vrajādhīśau śreṣṭhau gurujaneṣv imau ||11||**

tatra **vrajeśvaryā rūpaṁ**, yathā śrī-daśame (10.9.3) –

kṣaumaṁ vāsaḥ pṛthu-kaṭi-taṭe bibhratī sūtra-naddhaṁ |

putra-sneha-snuta-kuca-yugaṁ jāta-kampaṁ ca subhrūḥ ||12||

yathā vā –

ḍorī-juṭita-vakra-keśa-paṭalā sindūra-bindūllasat-

sīmānta-dyutir aṅga-bhūṣaṇa-vidhiṁ nāti-prabhūtaṁ śritā |

govindāsya-nisṛṣṭa-sāśru-nayana-dvandvā navendīvara-

śyāma-śyāma-rucir vicitra-sicayā goṣṭheśvarī pātu vaḥ ||13||

**śrī-kṛṣṇa-gaṇoddeśa-dīpikāyāṁ ca, yathā (28-29)**

mātā gopayaśodātrī yaśodā śyāmala-dyutiḥ |

mūrtā vatsalatevāsau śakra-cāpa-nibhāsvarā ||138||

nāti-sthūlatanuḥ kiṁcid dīrghā mecaka-mūrdhajā |

aindavī kīrtidā yasyāḥ priyā prāṇa-sakhī varā ||139||

**vātsalyam**, yathā rasāmṛta-sindhau (3.4.14-15)–

tanau mantra-nyāsaṁ praṇayati harer gadgadamayī

sa-bāṣpākṣī rakṣā-tilakam alike kalpayati ca |

snuvānā pratyūṣe diśati ca bhuje kārmaṇam asau

yaśodā mūrteva sphurati suta-vātsalya-paṭalī ||140||

**vrajādhīśasya rūpaṁ,** yathā –

tila-taṇḍulitaiḥ kacaiḥ sphurantaṁ

nava-bhāṇḍīra-palāśa-cāru-celam |

ati-tundilam indu-kānti-bhājaṁ

vraja-rājaṁ vara-kūrcam arcayāmi ||141||

śrī-kṛṣṇa-gaṇoddeśa-dīpikāyām (23,24,27)—

pitā vraja-janānando nando bhuvana-vanditaḥ |

tundilaś candana-rucir bandhu-jīva-nibhāmbaraḥ ||142||

tila-taṇḍulitaṁ kūrcaṁ dadhāno lamba-vigrahaḥ |

vṛṣabhānur vraje khyāto yasya priya-suhṛd-varaḥ ||143||

**vātsalyam**, yathā rasāmṛta-sindhau (3.4.14-15)–

avalambya karāṅguliṁ nijāṁ

skhalad-aṅghri prasarantam aṅgane |

urasi sravad-aśru-nirjharo

mumude prekṣya sutaṁ vrajādhipaḥ ||144|| iti |

athāsya kāntāsu sarvāsu parama-mukhyāyāḥ śrī-rādhāyāḥ svarūpaṁ vayo-veśādayaś ca nirūpyate yathā bṛhad-gautamīya-tantre—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ saṁmohinī parā ||145||

yathā ṛg-vede brahma-bhāge rādhikopaniṣadi—

oṁ atha ūrdhva-manthina ṛṣayaḥ sanakādyā bhagavantaṁ hiraṇyagarbham upāsitvocuḥ, kaḥ paramo devaḥ | kā vā tac-chaktayaḥ ? tāsu caikā garīyasī bhavatīti sṛṣṭi-hetu-bhūtā ca | ebhiḥ sa hovāca—he putrakā śṛṇutedaṁ ha vāva guhyād guhyataram aprakāśyaṁ yasmai kasmai na deyam | snigdhāya brahma-vādine guru-bhaktāya bhaktāya deyam anyathā dātur mṛtyur bhavati | kṛṣṇo ha vai paramo devaḥ ṣaḍ-vidhaiśvarya-pūrṇo bhagavān gopī-go-gopa-sevyo vṛndārādhito vṛndāvana-nāthaḥ sa eka eveśvaras tasya ha vai dvaita-natanur nārāyaṇo’khila-brahmādhipatir eko haṁsaḥ parācīno nityaḥ |

evaṁ hi tasya śaktayas tv anekadhā sandhinī-jñānecchā-kriyādyā bahudhā śaktayas tāsu hlādinī varīyasī parāntara-sambhūtā rādhā kṛṣṇena ārādhyate iti rādhā, kṛṣṇaṁ samārādhayati sadā iti rādhikā gāndharvīti vyapadiśanti tām | asyā eva kāya-vyūha-rūpā gopyo mahiṣyaḥ śrīś ceti | seyaṁ rādhā yaś ca kṛṣṇo rasābdhiḥ | dehaś caikaṁ krīḍārthaṁ dvidhābhūt | eṣā ha vai sarveśvarī sarva-vidyā sanātanī kṛṣṇa-prāṇādhidevā ceti viviktena vedāḥ stuvanti | yasyā gāthā brahma-bhāgaṁ vadanti | mahimāsyā svāyur-mānenāpi kālena vaktuṁ na cotsahe | saiva yasya prasīdati | tasya kara-talāvakalitaṁ paramaṁ dhāmeti | etām ajñāya yaḥ kṛṣṇam ārādhayitum icchati | sa mūhatamaś ceti | atha haitāni nāmāni śrutayaḥ—

rādhā rāseśvarī ramyā kṛṣṇa-mantrādhidevatā |

sarvādyā sarva-vandyā ca vṛndāvana-vihāriṇī ||

vṛndārādhyā ramāśeṣa-gopī-maṇḍala-pūjitā |

satyā satya-parā satyabhāmā śrī-kṛṣṇa-vallabhā ||

vṛṣabhānu-sutā gopī mūla-prakṛtir īśvarī |

gāndharvī rādhikā ramyā rukmiṇī parameśvarī ||

ity etāni nāmāni yaḥ paṭhet, sa jīvanmukto bhavati | ity āha hiraṇyagarbho bhagavān iti |

sandhinī tu dhāma-bhūṣaṇa-śayyāsanādi-mitra-bhṛtyādi-rūpeṇa pariṇatā maty-alokāvatāraṇam ānanda-mayī-rūpeṇa ceti jñāna-śaktis tu kṣetrajña-śaktir iti | ya imām upaniṣadam adhīte, so’nuvrato vratī bhavati | sarva-tīrtheṣu snāto bhavati, so’gni-pūto bhavati, sa vāyu-pūto bhavati | sa sarva-pūto bhavati | rādhā-kṛṣṇa-priyo bhavati ity ācakṣuṣaḥ paṅktiṁ punāti || iti |

**madhurā,** yathā vidagdha-mādhave (1.32)—

balād akṣnor lakṣmiḥ kavalayati navyaṁ kuvalayaṁ

mukhollāsaḥ phullaṁ kamala-vanam ullaṅghayati ca |

daśāṁ kaṣṭām aṣṭā-padam api nayaty āṅgika-rucir

vicitraṁ rādhāyāḥ kim api kila rupam vilasati ||146||

**cāru-saubhāgya-rekhāḍhyā** yathojjvala-nīlamaṇau (4.24)

aghahara bhaja tuṣṭiṁ paśya yac candralekhā-

valaya-kusuma-vallī-kuṇḍalākāra-bhāgbhiḥ |

abhidadhati nilīnām atra saubhāgya-rekhā-

vitatibhir anubiddhāḥ suṣṭhu rādhāṁ padāṅkāḥ ||147||

asyārthaḥ aghahareti madhumaṅgaloktiḥ | padāṅkā eva rādhām atra nilīnām abhidadhati kathayanti | kīdṛśāḥ ? saubhāgya-vyañjikānāṁ rekhānāṁ vitatibhir anuviddhā yuktāḥ | kīdṛśībhiḥ ? candra-lekhādy-ākāra-bhāgbhir upalakṣaṇam etat | yato varāha-saṁhitā-jyotiḥ-śāstrāntargata-kāśī-khaṇḍa-mātsya-gāruḍādy-anusāreṇa tā etāś ca lekhā lakṣyante | tatra vāma-caraṇasyāṅguṣṭha-mūle yavaḥ, tat-tale cakram, tat-tale chatraṁ, tat-tale valayam, tarjany-aṅguṣṭha-sandhim ārabhya vakra-gatyā yāvad-ardha-caraṇam ūrdhva-rekhā, madhyamā-tale kamalam, kamala-tale dhvamaḥ sa-patākaḥ, kaniṣṭhā-tale’ṅkuśaḥ | pārṣṇāv ardha-candraḥ | tad-upari vallī puṣpaṁ ca | ity ekādaśa |

atha dakṣiṇasya—aṅguṣṭha-mūle śaṅkhaḥ, kaniṣṭhā-tale vedis tat-tale kuṇḍalam | tarjanī-madhyamayos tale parvataḥ | pārṣṇau matsyaḥ | matsyopari rathaḥ | rathasya pārśva-dvaye śakti-gade | ity aṣṭau | militvā ūna-viṁśati |

atha vāma-karasya atrālikhitānām bhaktair dhyānārtham apekṣyatvād ucyante cihnāni | yathā tarjanī-madhyamayoḥ sandhim ārabhya kaniṣṭhādhas tale karabha-bhāge gatā paramāyū-rekhā, tat-tale karabham ārabhya tarjany-aṅguṣṭhayor madhya-bhāgaṁ gatānyā, aṅguṣṭhādho maṇibandhata utthitā vakra-gatyā madhya-rekhāṁ militvā tarjany-aṅguṣṭhayor madhya-bhāgaṁ gatānyā, tathānyā yuktyā vibhajya darśyante—aṅgulīnām agrato nandy-āvartāḥ pañca, anāmikā-tale kuñjaraḥ, paramāyū-rekhā-tale vājī, madhya-rekhā-tale vṛṣaḥ, kaniṣṭhā-tale’ṅkuśaḥ, vyajana-śrī-vṛkṣa-yūpa-bāṇa-tomara-mālā yathā-śobhaṁ ity aṣṭādaśa |

atha dakṣiṇa-karasya—pūrvoktaṁ paramāyū-rekhādi-trayam atrāpi jñeyam | aṅgulīnām agrataḥ śaṅkhāḥ pañca, tarjanī-tale cāmaram, atrāpi kaniṣṭhā-tale’ṅkuśaḥ | prāsāda-dundubhi-vajra-śakaṭa-yuga-kodaṇḍāsi-bhṛṅgārā yathā-śobhaṁ jñeyāḥ | iti saptadaśa militvā sapta-triṁśat || (locana-rocanī)

rūpa-cintāmaṇau, yathā—

chatrāri-dhvaja-valli-puṣpa-valayān padmordhva-rekhāṅkuśān

ardhenduṁ ca yavaṁ ca vāmam anu yā śaktiṁ gadāṁ syandanam |

vedī-kuṇḍala-matsya-parvata-daraṁ dhatte’nv asavyaṁ padaṁ

tāṁ rādhāṁ ciram unaviṁśati-mahā-lakṣmārcitāṅghriṁ bhaje ||148||

**ātyantādhikā**, yathojjvala-nīlamaṇau (śrī-yūtheśvarī-bheda-prakaraṇam, 6-7)—

sarvathaivāsamordhā yā sā syād ātyantikādhikā |

sā rādhā sa tu madhyaiva yan nānyā sadṛśī vraje ||149||

yathā—

tāvad bhadrā vadati caṭulaṁ phullatām eti pālī

śālīnatvaṁ tyajati vimalā śyāmalāhaṅkaroti |

svairaṁ candrāvalir api calaty unnamayyottamāṅgaṁ

yāvat karṇe na hi niviśate hanta rādheti mantraḥ ||150||

atha **madhyā** (nāyikā-bheda-prakaraṇam, 27)

samāna-lajjā-madanā prodyat-tāruṇa-śālinī |

kiṁcit-pragalbha-vacanā mohānta-surata-kṣamā |

madhyā syāt komalā kvāi māne kutrāpi karkaśā ||151||

atha **vyaktam—**

vakṣaḥ pravyakta-vakṣojaṁ madhyaṁ ca suvali-trayam |

ujjvalāni tathāṅgāni vyakte sphurati yauvane ||152||

yathā—

rathāṅga-mithunaṁ navaṁ prakaṭayaty uroja-dyuti-

rvyanakti yugalaṁ dṛśoḥ śaphara-vṛttim indrāvali |

bibharti ca bali-trayaṁ tava taraṅga-bhaṅgodgamaṁ

tvam atra sarasīkṛtā taruṇima-śriyā rājasi ||153||

**tan-mādhuryam—**

bhrājante varadanti-mauktika-gaṇā yasyollikhadbhir nakhaiḥ

kṣiptāḥ puṣkara-mālayāvṛta-rucaḥ kuñjeṣu kuñjeśv amī |

śauṭīryābdhir uroja-pañjara-taṭe saṁveśayantyā kathaṁ

sa śrīmān hariṇekṣaṇe harir abhūn netreṇa baddhas tvayā ||154||

**atha rūpam—**

aṅgāny abhūṣitāny eva kenacid bhūṣaṇādinā |

yena bhūṣitavad bhāti tad rūpam iti kathyate ||155||

yathā dāna-keli-kaumudyāṁ (22)—

trapate vilokya padmā

lalite rādhāṁ vināpy alaṅkāraṁ |

tad alaṁ maṇimaya-maṇḍana-

maṇḍala-racanā-prayāsena ||156||

atha **lāvaṇyam—**

muktāphaleṣu chāyāyās taralatvam ivāntarā |

pratibhāti yad aṅgeṣu lāvaṇyaṁ tad ihocyate ||157||

yathā—

jagad-amala-rucir vicitya rādhe

vyadhita vidhis tava nūnam aṅgakāni |

maṇimaya-mukuraṁ kuraṅga-netre

kiraṇa-gaṇena viḍambayanti yāni ||158||

atha **saundaryam—**

aṅga-pratyāngakānāṁ yaḥ sanniveśo yathocitam |

susliṣṭa-sandhi-bandhaḥ syāt tat saundaryam itīryate ||159||

yathā—

akhaṇḍendos tulyaṁ mukham uru-kuca-dyotitam uro

bhujau srastāv aṁse kara-parimitaṁ madhyam abhitaḥ |

parisphārā śroṇī krama-laghima-bhāg ūru-yugalaṁ

tavāpūrvaṁ rādhe kim api kamanīyaṁ vapur abhūt ||160||

atha **abhirūpatā—**

yadātmīya-guṇotkarṣair vastv anyan nikaṭa-sthitam |

sārūpyaṁ nayati prājñair ābhirūpyaṁ tad ucyate ||161||

yathā—

magnā śubhre daśana-kiraṇe sphāṭikīva sphurantī

lagnā śoṇe kara-sarasije padmāragīva gauri |

gaṇḍopānte kuvalaya-rucā vaindra-nīlīva jātā

sūte ratna-traya-dhiyam asau paśya kṛṣṇasya vaṁśī ||162||

atha **mādhuryam—**

rūpaṁ kim apy anirvācyaṁ tanor mādhuryam ucyate ||163||

yathā—

kim api hṛdayam abhra-śyāmalaṁ dhāma rundhe

dṛśam ahaha viluṇṭhaty āṅgikī kāpi mudrā |

caṭulayati kula-strī-dharma-caryāṁ bakāreḥ

sumukhi nava-vivartaḥ ko’py asau mādhurīṇām ||164||

atha **mardavam--**

mārdavaṁ komalasyāpi saṁsparśāsahatocyate |

uttamaṁ madhyamaṁ proktaṁ kaniṣṭhaṁ ceti tat tridhā ||165||

tatra **uttamam**—

abhinava-nava-mālikām ayaṁ sā

śayana-varaṁ niśi rādhikādhiśiśye |

na kusuma-paṭalaṁ darāpi jaglau

tad-anubhavāt tanur eva sa-vraṇāsīt ||166||

syād dṛḍheyaṁ ratiḥ premā prodyan snehaḥ kramād ayam |

syān mānaḥ praṇayo rāgo’nurāgo bhāva ity api ||167||

bījam ikṣuḥ sa ca rasaḥ sa guḍaḥ khaṇḍa eva saḥ |

sa śarkarā sitā sā ca sā yathā syāt sitopalā ||168||

ataḥ prema-vilāsāḥ syur bhāvāḥ snehādayas tu ṣaṭ |

prāyo vyavahiryante’mī prema-śabdena sūribhiḥ ||169||

atha **prauḍha-prema—**

prauḍhaḥ premā sa yatra syād viśleṣasyāsahiṣṇutā ||170||

atha **madhu-snehaḥ—**

madīyatātiśaya-bhāk priye sneho bhaven madhu |

svayaṁ prakaṭa-mādhuryo nānā-rasa-samāhṛtiḥ ||171||

mattatoṣma-dharaḥ sneho madhu-sāmyān madhūcyate ||172||

atha **lalita-mānaḥ—**

madhu-snehas tu kauṭilyaṁ svātantrya-hṛdayaṅgamam |

bibhran-narma-viśeṣaṁ ca lalito’yam udīryate ||173||

atha **sakhyam—**

visrambhaṁ sādhvasonmuktaḥ sakhyaṁ sva-vaśatā-mayaḥ ||174||

atha **mañjiṣṭha-rāgaḥ—**

ahāryo’nanya-sāpekṣo yaḥ kāntyā varddhate sadā |

bhaven māñjiṣṭha-rāgo’sau rādhā-mādhavayor yathā ||175||

**atha anurāgaḥ—**

sadānubhūtam api yaḥ kuryān nava-navaṁ priyam |

rāgo bhavan nava-navaḥ so’nurāga itīryate ||176||

atha **bhāvaḥ—**

anurāgaḥ svasaṁvedya-daśāṁ prāpya prakāśitaḥ |

yāvad-āśraya-vṛttiś ced bhāva ity abhidhīyate ||177||

yathā—

rādhāyā bhavataś ca citta-jatunī svedair vilāpya kramāt

yuñjann adri-nikuñja-kuñjara-pate nirdhūta-bheda-bhramam |

citrāya svayam anvarañjayad iha brahmāṇḍa-harmyodare

bhūyobhir nava-rāga-hiṅgula-bharaiḥ śṛṅgāra-kāruḥ kṛtī ||178||

atha **adhirūḍhaḥ—**

rūḍhoktebhyo’nubhāvebhyaḥ kām apy āptā viśiṣṭatām |

yatrānubhāvā dṛśyante so’dhirūḍho nigadyate ||179||

modano mādanaś cāsāv adhirūḍho dvidhocyate ||180||

tatra **modanaḥ—**

modanaḥ sa dvayor yatra sāttvikoddīpta-sauṣṭhavam ||181||

rādhikā-yūtha evāsau modano na tu sarvataḥ |

yaḥ śrīmān hlādinī-śakteḥ suvilāsaḥ priyo varaḥ ||182||

modano’yaṁ praviśleṣa-daśāyāṁ mohano bhavet |

yasmin viraha-vaivaśyāt sūddīptā eva sāttvikāḥ ||183||

prāyo vṛndāvaneśvaryāṁ mohano’yam udañcati |

samyag-vilakṣaṇaṁ yasya kāryaṁ sañcāri-mohataḥ ||184||

atha **divyonmādaḥ—**

etasya mohanākhyasya gatiṁ kāmapy upeyuṣaḥ |

bhramābhā kāpi vaicitrī divyonmāda itīryate ||185||

udghūrṇā-citra-jalpādyās tad-bhedā bahavo matāḥ ||186||

atha **mādanaḥ—**

sarva-bhāvodgamollāsī mādano’yaṁ parāt paraḥ |

rājate hlādinī-sāro rādhāyām eva yaḥ sadā ||187||

yathā—

āsṛṣṭer akṣayiṣṇuṁ hṛdaya-vidhu-maṇi-drāvaṇaṁ vakrimāṇaṁ

pūrṇatve’py udvahantaṁ nija-ruci-ghaṭayā sādhvasaṁ dhvaṁsayantam |

tanvānaṁ śaṁ pradoṣe dhṛta-nava-navatā-sampadaṁ mādanatvā-

dadvaitaṁ naumi rādhā-danuja-vijayinor adbhutaṁ bhāva-candram ||188||

vinā rādhā-prasādena kṛṣṇa-prāptir na jāyate |

ataḥ śrī-rādhikā-kṛṣṇau smaraṇīyau susaṁyutau ||189||

yathā bhaviṣyottare—

prema-bhaktau yadi śraddhā mat-prasādaṁ yadīcchasi |

tadā nārada bhāvena rādhāyā rādhako bhava ||190||

tathā ca nāradīye—

satyaṁ satyaṁ punaḥ satyaṁ satyam eva punaḥ punaḥ |

vinā rādhā-prasādena mat-prasādo na vidyate ||191||

śrī-rādhikāyāḥ kāruṇyāt tat-sakhī-saṅgitām iyāt |

tat-sakhīnāṁ ca kṛpayā yoṣid-iṅgam avāpnuyāt ||192|| iti |

athāsyāḥ sakhī (ūṇ 4.50-55)—

tās tu vṛndāvaneśvaryāḥ sakhyaḥ pañca-vidhā matāḥ |

sakhyaś ca nitya-sakhyaś ca prāṇa-sakhyaś ca kāścana |

priya-sakhyaś ca parama-preṣṭha-sakhyaś ca viśrutāḥ ||194||

sakhyaḥ kusumikā-vindhyā-dhaniṣṭhādyāḥ prakīrtitāḥ |

nitya-sakhyaś ca kastūrī-maṇi-mañjarikādayaḥ ||195||

prāṇa-sakhyaḥ śaśimukhī-vāsantī-lāsikādayaḥ |

gatā vṛndāvaneśvaryāḥ prāyeṇemāḥ svarūpatām ||196||

priya-sakhyaḥ kuraṅgākṣī sumadhyā madanālasā |

kamalā mādhurī mañju-keśī kandarpa-sundarī |

mādhavī mālatī kāma-latā śaśikalādayaḥ ||197||

parama-preṣṭha-sakhyas tu lalitā sa-viśākhikā |

sa-citrā campakalatā tuṅgavidyendulekhikā |

raṅgadevī sudevī cetyaṣṭau sarva-gaṇāgrimāḥ ||198||

āsāṁ suṣṭhu dvayor eva premṇaḥ parama-kāṣṭhayā |

kvacij jātu kvacij jātu tad-ādhikyam ivekṣate ||199||

(ūṇ 5.1)—

yūthe’py avāntara-gaṇās teṣu ca kaścid gaṇas tri-caturābhiḥ |

iha pañca-ṣābhir anyaḥ saptāṣṭābhis tathety ādyāḥ ||200||

atha **sakhī-kriyāḥ** (ūṇ 8.97-99, 124-7, 130)—

mithaḥ prema-gunotkīrtis tayor āsakti-kāritā |

abhisāro dvayor eva sakhyāḥ kṛṣṇe samarpaṇam ||201||

narmāśvāsana-nepathyaṁ hṛdayodghāṭa-pāṭavam |

chidra-saṁvṛtir etasyāḥ paty-ādeḥ parivañcanā ||202||

śikṣā saṅgamanaṁ kāle sevanaṁ vyajanādibhiḥ |

tayor dvayor upālambhaḥ sandeśa-preṣaṇaṁ tathā |

nāyikā-prāṇa-saṁrakṣā prayatnādyāḥ sakhī-kriyāḥ ||203||

athāsām aparaḥ ko’pi viśeṣaḥ punar ucyate |

asamaṁ ca samaṁ ceti snehaṁ sakhyaṁ svapakṣagāḥ |

kṛṣṇe yūthādhipāyāṁ ca vahantyo dvividhā matāḥ ||204||

atha **asama-snehāḥ**—

adhikaṁ priya-sakhyās tu harau tasyāṁ tatas tathā |

vahantyaḥ sneham asama-snehās tu dvividhā matāḥ ||205||

tatra **harau snehādhikāḥ** (8.126-7, 130)—

ahaṁ harer iti svānte gūḍhānabhimatiṁ gatāḥ |

anyatra kvāpy anāsaktyā sveṣṭāṁ yūtheśvarīṁ śritāḥ ||206||

manāg evādhikaṁ snehaṁ vahantyas tatra mādhave |

tad dūtyādi-ratāś cemā harau snehādhikā matāḥ ||207||

yāḥ pūrvaṁ sakhya ity uktās tās tu snehādhikā harau ||208||

atha **priya-sakhyāṁ snehādhikāḥ** (ūṇ 8.131, 134)—

tadīyatābhimāninyo yāḥ snehaṁ sarvadāśritāḥ |

sakhyām alpādhikaṁ kṛṣṇāt sakhī-snehādhikās tu tāḥ ||209||

yāḥ pūrvaṁ prāṇa-sakhyaś ca nitya-sakhyaś ca kīrtitāḥ |

sakhī-snehādhikā jñeyās tā evātra manīṣibhiḥ ||210||

atha sama-snehāḥ (ūṇ 8.135,137)—

kṛṣṇe sva-prya-sakhyāṁ ca vahantyaḥ kam api sphuṭam |

sneham anyūnatādhikyaṁ sama-snehās tu bhūriśaḥ ||211||

tulya-pramāṇakaṁ prema vayantyo’pi dvayor imāḥ |

rādhāyā vayam ity uccair abhimānam upāśritāḥ |

parama-preṣṭha-sakhyaś ca priya-sakhyaś ca tā matāḥ ||212||

tatrādyā **lalitā**, yathā śrī-rādhā-kṛṣṇa-gaṇoddeśa-dīpikāyāṁ (80-82)—

tatrādyā lalitā-devī syād aṣṭāsu varīyasī |

priya-sakhyā bhavej jyeṣṭhā sapta-viṁśati-vāsaraiḥ ||213||

anurādhātayā khyātā vāmā prakharatāṁ gatāḥ |

gorocanābhibhāṅga-śrīḥ śikhi-piñcha-nibhāmbarā ||214||

jātā mātari sāradyāṁ pitur eṣā viśokataḥ |

patir bhairav-nāmāsyāḥ sakhā govardhanasya yaḥ ||215||

tatra (129-140)—

sarvatra lalitā-devī paramādhyakṣatāṁ gatā ||216||

svīkṛtākhila-bhāveyaṁ sandhi-vigrahiṇī matā |

aparādhyati rādhāyai mādhave kvāpi daivataḥ ||217||

caṇḍimoddaṇḍita-mukhī sakhī-dūtībhir āvṛtā |

vigrahe prauḍi-vāde ca prativākyopapattiṣu ||218||

pratibhām upalabhdābhir dhatte vigraham āgrahāt |

āyāte sandhi-samaye taṭastheva sthitā svayam ||219||

bhagavaty-ādibhir dvārair yuktyā sandhiṁ karoty asau |

pauṣpāṇāṁ maṇḍana-cchatra-śayanolloca-veśmanām ||220||

nirmitāvindrajālādeḥ prahelyāṁ cātikovidā |

tāmbūle’dhikṛtā yāḥ syur vayasyā dāsikāś ca yāḥ ||221||

madanonmādinī-vāṭyāṁ yāḥh kinnara-kiśorikāḥ |

prasūna-valli-tāmbūla-vallī-pūga-drumeṣu ca ||222||

sakhyaś ca vana-devyaś ca varamālyopajīvinām |

yāḥ kanyakāś ca sarvāsu tāsv eṣādhyakṣatāṁ gatā ||223||

ratna-prabhādayo’ṣtau yāḥ priya-sakhyo’nukīrtitāḥ |

sarvatra lalitā-devyās tā jñeyāḥ pratyanantarāḥ ||224||

ratnaprabhā-ratikale tatrāpy aṣṭāsu viśrute |

guṇa-saundarya-vaidagdhī-mādhurībhir upāgate ||225||

vṛndā-vṛndārikā-melā-muraly-ādyās tu dūtikāḥ |

kuñjādi-saṁskriyābhijñā vṛkṣāyur-veda-kovidāḥ ||226||

vaśīkṛta-sthira-carā dvayoḥ snehena nirbharāḥ |

gaurāṅgī citra-vasanā vṛndā tāsu varīyasī ||227||

atha **viśākhā** (83-85)

viśākhātra dvitīyā syād ekācāra-guṇa-vratā |

priya-sakhyā janir yatra tatraivābhyuditā kṣaṇe ||228||

tārāvali-dukūleyaṁ vidyun nibha-tanu-dyutiḥ |

pituḥ pāvanato jātā mukharāyāḥ svasuḥ sutāt ||229||

jaṭilāyāḥ svasuḥ putryāṁ dakṣiṇāyāṁ tu mātari |

bhaved vivāha-kartāyā vāhiko nāma vallabhaḥ ||230||

api ca (141-147)

viśākhā sarvato-bhadrā priya-narma-sakhī matā |

akhaṇḍa-kṣīṇa-mantreyaṁ govinde narma-karmaṭhā ||231||

parijñātākṣa-hṛdayā buddhi-dūtyaika-kovidā |

sāmni kāndarpikopāye dāne bhede ca peśalā ||232||

patrabhaṅgādi-racane mālya-pīḍādi-gumphane |

vicitra-sarvatobhadra-maṇḍalādi-vinirmitau ||233||

nānā-vicitra-sūtreṇa sūcīvāpakriyāsu ca |

sūryārādhana-sāmagrī-sādhane ca vicakṣaṇā ||234||

vicitra-deśa-gīteṣu dakṣā dhruva-padādiṣu |

raṅgāvali-prabhṛtayo yāḥ sakhyaś citra-kovidāḥ ||235||

mādhavī mālatī gandhalekhādyā ālayas tathā |

yāś ca vastrādhikāriṇyaḥ sakhyo dāsyaś ca sammatāḥ ||236||

yāraṇya-devy-adhikṛtā sarvānanda-camatkṛtau |

yāś ca prasūna-vṛkṣeṣu sakhyo’dhikṛtim āśritāḥ |

mālikādyāś ca tāsv eṣā sarvāsv adhyakṣatāṁ gatā ||237||

atha **campakalatā**, yathā (86-87)

tṛtīyā campakalatā phulla-campaka-dīdhitiḥ |

ekenāhnā kaniṣṭheyaṁ cāsapakṣa-nibhāmbarā ||238||

pitur ārāmato jātā vāṭikāyāṁ tu mātari |

voḍhā caṇḍākṣa-nāmāsyā viśākhā sadṛśī guṇaiḥ ||239||

(148-152)

abhijñā campakalatā dūtya-tantra-praghaṭṭake |

nigūḍhārambha-sambhārā vāco-yukti-viśāradā ||240||

upāyena paṭimnā ca pratipakṣāpakarṣa-kṛt |

phala-prasūna-kandānāṁ sandhāna-prakriyā-vidhau ||241||

hasta-cāturya-mātreṇa nānā-mṛṇ-maya-nirmitau |

ṣaḍ-rasānāṁ parīkṣāsu sūda-śāstre ca kovidā ||242||

sitopalākṛti-paṭur miṣṭa-hasteti viśrutā |

pauragavyasya pacane yāḥ sakhyo dāsikāś ca yāḥ ||243||

kuraṅgākṣī-prabhṛtayaḥ sakhyo yā aṣṭa-sa``ikhyakāḥ

sakaleṣu druma-latā-gulmeṣv adhikṛtāś ca yāḥ |

sakhī-prabhṛtayas tāsu samprāptādhyakṣatām asau ||244||

atha **citrā**, yathā (88-89)—

citrā caturthī kāśmīra-gaurī kāca-nibhāmbarā |

ṣaḍ-viṁśatyā kaniṣṭhāhnāṁ mādhavāmoda-medurā ||245||

caturākhyāt pitur jātā sūrya-mitra-pitṛ-vyajāt |

jananyāṁ carcitākhyāyāṁ patir asyās tu pīṭharaḥ ||246||

atha **kriyā**, yathā tatraiva (153-158)—

citrā vicitrā cāturyā sarvatrāsau praveśinī |

yāne’bhisaraṇābhikhe ṣāḍguṇyasya tṛtīyake ||247||

nikhileṅgita-vijñāne nānā-deśīya-bhāṣite |

dṛṣṭi-mātrāt paricaye madhu-kṣīrādi-vastunaḥ ||248||

kāca-bhājana-nirmāṇe mantre nirmokiṇāṁ tathā |

jyotiḥ-śāstre ca paśu-vrāta-caryāyāṁ kārmaṇe’pi ca ||249||

vṛkṣopacāra-śāstre ca viśeṣāt pāṭavaṁ gatā |

rasānāṁ pānakādīnāṁ suṣṭhu nirmāṇa-karmaṭhā ||250||

aṣṭau rasālikādyāḥ syur yāḥ sakhyaḥ parikīrtitāḥ |

yāś ca peyādhikāriṇyaḥ sakhyo dāsyaś ca sammatāḥ ||251||

divyauṣadhīnāṁ prāyeṇa hīnānāṁ kusumādibhiḥ |

tathā vanasthalīnāṁ ca vīrudhāṁ cādhikāritām ||252||

labdhāḥ sakhyādayo yāś ca tatraiṣādhyakṣatāṁ gatā ||253||

atha **tuṅgavidyā** (90-91)

pañcamī tuṅgavidyā syāj jyāyasī pañcabhir dinaiḥ |

candra-candana-bhūyiṣṭha-kuṅkuma-dyuti-śālinī ||254||

pāṇḍu-maṇḍana-vastreyaṁ dakṣiṇa-prakharoditā |

medhāyāṁ puṣkarāj jātā patir asyās tu bāliśaḥ ||255||

**dakṣiṇā-lakṣaṇaṁ** tatraiva (ūṇ 8.38)—

asahā māna-nirbandhe nāyake yukta-vādinī |

sāmabhis tena bhedyā ca dakṣiṇā parikīrtitā ||256||

**kriyā** yathā tatraiva (ṛKṅḍ 159-163)—

tuṅgavidyā tu vidyānām aṣṭādaśatayaṁ śritā |

sandhāvatīva kuśalā kṛṣṇa-viśrambha-śālinī ||257||

rasa-śāstre naye nāṭye nāṭakākhyāyikādiṣu |

sarva-gāndharva-vidyāyām ācāryatvam upāśritā ||258||

viśeṣān mārga-gītādau vīṇāyāṁ cātipaṇḍitā |

mañju-medhādayaḥ sakhyo yā aṣṭau parikīrtitāḥ ||259||

yā dūtyaḥ kuśalāḥ sandhau ṣāḍguṇyasyādime guṇe |

saṅgīta-raṅga-śālāyāṁ yāḥ sakhyo’dhikṛtiṁ gatāḥ ||260||

mārdaṅgikyaḥ kalāvatyo nartakī-pramukhāś ca yāḥ |

vṛndāvanāntara-stheṣu janeṣv adhikṛtāś ca yāḥ |

sakhyaś ca jala-devyaś ca tatraivādhyakṣatāṁ gatā ||261||

**athendulekhā** (ṛKṅḍ 92-93)—

indulekhā bhavet ṣaṣṭhī haritālojjvala-dyutiḥ |

dāḍimba-puṣpa-vasanā kaniṣṭhā vāsarais tribhiḥ ||262||

velā-sāgara-saṁjñābhyāṁ pitṛbhyāṁ janim īyuṣī |

vāma-prakharatāṁ yātā patir asyās tu durbalaḥ ||263||

atha **kriyā**, tatraiva (164-169)

indulekhā bhaven mallāgama-tantrokta-mantrake |

vijñāta-vaśya-mantreyaṁ sāmudraka-viśeṣa-vit ||264||

hārādi-gumpha-vaicitrye dantra-rañjana-karmaṇi |

sarva-ratna-parīkṣāyāṁ paṭṭa-ḍorādi-gumphane ||265||

lekhe saubhābgya-yantrasya kovidā yad-bhuje dhṛtam |

anyonya-rāgam utpādya saubhāgyaṁ janayed varam ||266||

tuṅgabhadrādayas tv asyāḥ sakhyaḥ syuḥ pratyanantarāḥ |

yās tu sādhāraṇā dūtyo dvayoḥ pālindhikādayaḥ ||267||

tāsāṁ rahasya-vārtānām iyaṁ bhājanatāṁ gatā |

alaṅkāre ca veśe ca koṣa-rakṣā-vidhau ca yāḥ ||268||

sakhyo dāsyo’py adhikṛtā yāś ca vṛndāvanāntare |

sthaleṣv adhikṛtā devyas tāsv adhyakṣatayā sthitā ||269|| iti |

atha **raṅgadevī**, yathā (94-95)—

saptamī raṅgadevīyaṁ padma-kiñjalka-kāntibhā |

javārāgi-dukūleyaṁ kaniṣṭhā saptabhir dinaiḥ ||270||

prāyeṇa campakalatā-sadṛśī guṇato matā |

karuṇā-raṅga-sārābhyāṁ pitṛbhyāṁ janim īyuṣī |

asyā vakrekṣaṇo bhartā kanīyān bhairavasya yaḥ ||271||

atha kriyā, yathā tatraiva (170-174)—

raṅgadevī sadottuṅga-hāsya-raṅga-taraṅgiṇī |

kṛṣṇāgre’pi priya-sakhī-narma-kautūhalotsukā ||272||

ṣāḍguṇyasya guṇe turye yukti-vaiśiṣṭyam āśritā |

kṛṣṇasyākarṣaṇaṁ mantraṁ tapasā pūrvam īyuṣī ||273||

vicitreṣv aṅga-rāgeṣu gndha-yukta-vidhau ca yāḥ |

kala-kaṇṭhī-prabhṛtayaḥ sakhyo’ṣtau yāḥ prakīrtitāḥ ||274||

sakhyo dāsyo’py adhikṛtā yāś ca dhūpana-karmaṇi |

śiśire’ṅgāra-dhāriṇyas tapartāv api vījane ||275||

āraṇyakeṣu paśuṣu cchekeśu ca mṛgādiṣu |

sakhī-prabhṛtayo yāś ca tatraiṣādhyakṣatāṁ gatā ||276|| iti |

atha **sudevī**, yathā (96)—

sudevī raṅgadevyās tu yamajā mṛdur aṣṭamī |

rūpādibhiḥ svasuḥ sāmyāt tad-bhrānti-bhara-kāriṇī |

bhrātrā vakrekṣaṇasyeyaṁ pariṇītā kanīyasā ||277||

**kriyā**, yathā tatraiva (175-180)

sudevī keśa-saṁskāraṁ priya-sakhyās tathāñjanam |

aṅga-saṁvāhanaṁ cāsyāḥ kurvatī pārśvagā sadā ||278||

śārikā-śuka-śikṣāyāṁ lāva-kukkuṭa-yodhane |

bhūri-śākuna-śāstre ca khagādi-ruta-bodhane ||279||

candrodayābhra-puṣpādi-vahni-vidyā-vidhāv api |

udvartana-viśeṣe ca suṣṭhu kauśalam āgatā ||280||

gaṇḍūṣa-kṣepa-pātreṣu geṇḍuke śayane’pi ca |

yāḥ kāverī-mukhāḥ sakhyo’syās tāḥ praty anantarāḥ ||281||

āsanasyādhikāre yāḥ sakhyo dāsyaś ca sammatāḥ |

pratipakṣādi-bhāvānāṁ yā jñānāya caranti ca ||282||

dhūrtāḥ praṇidhi-rūpeṇa nānā-veśa-dharāḥ striyaḥ |

yāś ca pakṣiṣu vanyeṣu cchekeṣv adhikṛtās tathā |

sakhyaś ca vanadevyaś ca tatraiṣādhyakṣatāṁ gatā ||283|| iti |

atha varo, yathā śrī-rādhā-kṛṣṇa-gaṇoddeśa-dīpikāyāṁ (97-122)—

etad aṣṭaka-kalpābhir aṣṭābhiḥ kathito varaḥ |

etā dvādaśa-varṣīyāś calad-bālyāḥ kalāvatī ||284||

śubhāṅgadā hiraṇyāṅgī ratnarekhā śikhāvatī |

kandarpa-mañjarī phulla-kalikānaṅga-mañjarī ||285||

tatra **kalāvatī**—

mātulo yo’rka-mitrasya gopo nāmnā kalāṅkuraḥ |

kalāvatī sutā tasya sindhumatyām ajāyata ||286||

haricandana-varṇeyaṁ kīra-dyuti-paṭāvṛtā |

kapotaḥ patir etasyā vāhikasyānujas tu yaḥ ||287||

**śubhāṅgadā**—

śubhāṅgadā taḍid-varṇā viśākhāyāḥ kanīyasī |

pīṭharasyānujeneyaṁ pariṇītā patatriṇā ||288||

**hiraṇyāṅgī**—

hiraṇyāṅgī hiraṇyābhā hariṇī-garbha-sambhavā |

sarva-saundarya-sandoha-mandirī-bhūta-vigrahā ||289||

yajvā yaśasvī dharmātmā gopo nāmnā mahāvasuḥ |

sa mitraṁ ravi-mitrasya vicitra-guṇa-bhūṣitaḥ ||290||

abhilaṣya sutaṁ vīraṁ kanyāṁ cātimanoharām |

iṣṭaṁ bhāguriṇārebhe niyatātmā purodhasā ||291||

tataḥ sudhāmayaḥ ko’pi sucāruś carur utthitaḥ |

nanditas taṁ sucandrāyai sadharmiṇyai sa dattavān ||292||

tam aśnantyāṁ caruṁ tasyām alinde bibhramojjhitā |

suraṅgākhyā vraja-carī kuraṅgī raṅgiṇī-prasūḥ ||293||

āgatya tarasā tasyā lolā kiṁcid abhakṣayat |

paśupālī-hiraṇyau te tato garbham avāpatuḥ ||294||

sucandrā suṣuve putraṁ stoka-kṛṣṇaṁ bruvanti yam |

asoṣṭha goṣṭha-madhye sā hiraṇyāṅgī suraṅgikā ||295||

yā sakhī priya-gāndharvā gāndharvāyāḥ priyā sadā |

phullāparājitārāji-virājat-paṭa-maṇḍitā ||296||

etāṁ dāratayodārāṁ dadau vṛddhāya goduhe |

jaradgavāya gargasya girā gauravato guroḥ ||297||

**ratnarekhā**—

suto mātṛṣv asuḥ sūrya-sāhvayasya payonidhiḥ |

tasya putravataḥ patnī mitrā kanyābhilāṣiṇī ||298||

śraddhayārādhayā¨¨icakre bhāskaraṁ suta-vaskarā |

prasādena dyuratnasya ratna-lekhām asūta sā ||299||

manaḥ-śilā-rucir asau rolamba-rucirāmbarā |

vṛṣabhānu-sutā-preṣṭhā bhānu-śuśrūṣaṇe ratā ||300||

vyūḍhā bālye kaḍāreṇa mātā yasya kuṭhārikā |

ghūrṇayantī dṛśau ghore mādhavaṁ prekṣya garjati ||301||

**śikhāvatī**—

dhenu-dhanyād abhūd dhanyāṁ suśikhāyāṁ śikhāvatī |

karṇikārādyutiḥ kundalatikāyāḥ kanīyasī ||302||

jarat-tittiri-kirmīra-paṭā mūrtaiva mādhurī |

udūḍhā garuḍeneyaṁ gaḍurākhyena goduhā ||303||

**kandarpa-mañjarī**—

kandarpa-mañjarī nāma jātā puṣpākarāt pituḥ |

jananyāṁ kuruvindāyāṁ yasyāḥ pitrā hariṁ varam ||304||

hṛdi kṛtvā na kutrāpi vivāho’tra na kāryate |

kiṅkirātojjvala-rucir vicitra-sicayāvṛtā ||305||

**phulla-kalikā**—

śrī-mallāt phulla-kalikā kamalinyām abhūt pituḥ |

seyam indīvara-śyāmā śakra-cāpani-bhāsvarā ||306||

sahajenānvitā pīta-tilakenālika-sthale |

viduro’syāḥ patir dūrān mahiṣīr āhvayaty asau ||307||

**anaṅga-mañjarī**—

vasanta-ketakī-kāntir mañjulānaṅga-mañjarī |

yathārthākṣara-nāmeyam indīvara-nibhāmbarī ||308||

durmado mada-vānasyāḥ patir yo devaraḥ svasuḥ |

priyāsau lalitā-devyā viśākhāyā viśeṣataḥ ||309|| iti |

atha **paricārikāḥ**—

lavaṅga-mañjarī rūpa-mañjarī rati-mañjarī |

guṇa-mañjarikā śreṣṭhā rasa-mañjarikā varā ||310||

mañjulālī-mañjarī ca vilāsa-mañjarī tathā |

kastūrī-mañjarikādyā rādhāyāḥ paricārikāḥ ||311||

tatra **lavaṅga-mañjarī** śrīla-dhyāna-candra-gosvāmi-pādair viracita-paddhatyāṁ

yathā—atha **śrī-rūpa-mañjarī**

[ṭext here appears to be missing from ḥari ḍas ṣhastri’s edition. ṭhere are problems with the following text, which differs from my version of ḍhyana Chandra. ṭhe text also appears to finish abruptly and without having been completed.]

atha **śrī-mañjulāli-mañjarī**-- (dhyānacandra 325-328)—

līlānanda-prado nāmnā sudevyāḥ kuñjakottare |

tatraiva tiṣṭhati sadā mañjulālī sumañjarī ||312||

rūpa-mañjarikā-sakhya-prāyā sā guṇa-sampadā |

kiṁśuka-puṣpa-vastrāḍhyā tapta-hema-tanu-cchaviḥ ||313||

līlā-mañjarī nāmāsyā vāma-madhyātvam āśritā |

śrī-rādhikā-mano’bhijñā vastra-sevā-parāyaṇā ||314||

vayaḥ-saptāha-yuktāsau sārdha-tridaśa-hāyanā (13-6-7) |

kalau gaura-rase loka-nātha-gosvāmitāṁ gatā ||315||[[1]](#footnote-2)

atha **śrī-vilāsa-mañjarī**—

nairṛte śrī-raṅgadevī-kuñjāt kuñjo ’sti paścimaḥ |

vilāsānandado nāmnātrāste vilāsa-mañjarī ||316||

vilāsa-mañjarī rūpa-mañjarī-sakhyam āśritā |

svakāntyā sadṛśīṁ cakre yā divyāṁ svarṇa-ketakīm ||317||

cañcarīka-dukūleyaṁ vāmā mṛdvītvam āśritā

nāgajāñjana-sevāḍhyā maṇi-maṇḍana-maṇḍitā ||318||

kaniṣṭhā rasa-mañjaryāś caturbhir divasair iyam (12-11-26) |

jīva-gosvāmitāṁ prāptā kalau gaura-rase tv asau ||319||

atha **śrī-kastūrī-mañjarī**--

kastūryānandado nāmnā sudevyāḥ kuñjakottare |

tatraiva tiṣṭhati mudā sadā kastūrī-mañjarī ||320||

kāca-tulyāmbarā cāsau śuddha-hemāṅga-kānti-bhāk |

maṇīndra-maṇḍanair yuktā śrīkhaṇḍa-sevanotsukā ||321||

vayas tridaśa-varṣāsau vāmā mṛdvītvam āśritā |

śrī-kṛṣṇa-kavirājākhyāṁ prāptā gaura-rase kalau ||322||

1. This description in Dhyana Chandra pertains to Guna Manjari. [↑](#footnote-ref-2)